Vilces pilskalns
Vilces pilskalns atrodas Zemgalē, Jelgavas novada Vilces pagastā uz rietumiem no Vilces, pie Rukūzes ietekas Vilcē. Valsts nozīmes kultūras piemineklis. Atrodas dabas parka Vilce teritorijā. Pilskalns ir apmēram 12 metrus augsts paugurs, ko norobežo abu upju gravas, bet dienvidu pusē izveidots valnis un grāvis. Atlikušā plakuma izmērs ir 10 x 5 metri, lielāko tiesu ir iznīcinājusi Vilces upes erozija. Datējums — vidējais dzelzs laikmets. Šo pilskalnu aprakstījis Kārlis fon Lēviss of Menārs, tomēr Ernests Brastiņš to par īstu pilskalnu neatzina. 1959. un 1966. gadā pilskalnu apsekoja Ēvalds Mugurēvičs un Māris Atgāzis, kuri pilskalnā konstatēja kultūrslāni un atrada vairākas senlietas.